Fetiță de 8 ani, lovit de mașină în timp ce traversa pe trecerea de pietoni, în Alba. Șoferița a fugit imediat de la fața locului
Un copil de opt ani care traversa o stradă din Alba Iulia pe trecerea pentru pietoni a fost lovit de o mașină la volanul căreia se afla o femeie. În mod șocant, femeia a plecat imediat de la fața locului, fără să se asigure dacă fata este bine. Tatăl copilei a fost cel care a anunțat imedait poliția.
Accidentul a avut loc pe strada Toporaşilor din municipiul Alba Iulia.
"Poliţiştii rutieri din Alba Iulia au fost sesizaţi, de către un bărbat de 34 de ani, din localitatea Feneş, judeţul Alba, cu privire la faptul că fiica lui a fost victima unui eveniment rutier, iar conducătorul autoturismului ar fi plecat de la locul accidentului. În urma accidentului, minora a suferit leziuni corporale uşoare şi a fost transportată la spital de către părinţi, pentru acordarea de îngrijiri medicale", informează, joi, Poliţia judeţeană Alba.
Femeia a fugit imediat de la fața locului
Poliţiştii care au făcut cercetări în acest caz au constatat că o femeie de 35 de ani din Alba Iulia, în timp ce conducea un autoturism, a făcut o manevră de mers cu spatele şi a accidentat o fetiţă în vârstă de 8 ani, care traversa regulamentar strada.
Şoferiţa a fost identificată ulterior de poliţişti. Ea a fost testată cu aparatul etilotest, care a indicat faptul că nu se afla sub influenţa alcoolului. Poliţiştii continuă cercetările în cadrul unui dosar penal care vizează comiterea infracţiunilor de vătămare corporală din culpă şi părăsirea locului accidentului.